KIRJALLINEN KYSYMYS E-3458/98

esittäjä(t): Hiltrud Breyer (V) komissiolle

(24. marraskuuta 1998)

Aihe: Pysyvät orgaaniset saastuttajat (Persistent Organic Pollutants, POPs)

1. Tietääkö komissio, missä määrin pysyvät orgaaniset saastuttajat rasittavat kansalaisia ja ympäristöä EU:ssa?

2. Mitä komissio tekee vähentääkseen edelleen sitä haittaa, jota pysyvät orgaaniset saastuttajat aiheuttavat kansalaisille ja ympäristölle EU:ssa?

3. Tietääkö komissio, mitä kansallisia säännöksiä pysyvistä orgaanisista saastuttajista on annettu, sovelletaanko näitä voimassa olevia säännöksiä 15 jäsenvaltiossa ja miten niitä sovelletaan?

4. Onko neuvotteluosapuolena hallitustenvälisessä neuvottelukomiteassa (INC) ja asiantuntijaryhmässä komissio vai neuvosto?

5. Aikooko komissio kuulla asiasta Euroopan parlamenttia ja kansalaisjärjestöjä sekä teollisuutta ja ympäristöjärjestöjä?

6. Millaisia pysyvien orgaanisten saastuttajien kriteereiden pitäisi olla komission mielestä? Pitäisikö kriteereiden olla OSPAR-sopimukseen liittyvän Sintran julistuksen suuntaisia?

7. Miten komissio aikoo osallistua seuraavien työryhmien kokousten ja hallitustenvälisten neuvottelukomiteoiden rahoittamiseen? Tai: miten komissio tukee pysyvien orgaanisten saastuttajien prosessia?

8. Miten komissio uskoo voivansa auttaa kehitysmaita niiden ongelmissa pysyvien orgaanisten saastuttajien kanssa?

Komission jäsenen Ritt Bjerregaardinkomission puolesta antama vastaus

(21. tammikuuta 1999)

1. Hitaasti hajoavia orgaanisia yhdisteitä tuotetaan ja käytetään vähän yhteisön alueella. Suurta osaa tähän ryhmään kuuluvista tuotteista, tahattomasti tuotettuja ja leviäviä hitaasti hajoavia orgaanisia yhdisteitä lukuun ottamatta (esimerkkinä dioksiinit), ei ole myyty enää vuosikausiin. Tämän vuoksi väestön altistumisen voidaan katsoa olevan rajallista. Tilanne ei kuitenkaan ole sama yhteisön ulkopuolella.

2. Komissio ehdottaa lainsäädäntöä yhteisön tasolla ja osallistuu alueellisista ja maailmanlaajuisista säätelyvälineistä käytäviin neuvotteluihin. Tuoreimmat esimerkit ovat ehdotus neuvoston direktiiviksi jätteenpoltosta(1), joka sisältää dioksiinien ja furaanien päästöjen raja-arvot, sekä hitaasti hajoaviin orgaanisiin yhdisteisiin liittyvä ilman epäpuhtauksien kaukokulkeutumista koskevan vuoden 1979 yleissopimuksen pöytäkirja, joka allekirjoitettiin Århusissa 24. kesäkuuta 1998.

3. Komissio saa tiedon kaikista jäsenvaltioiden säädöksistä, jotka annetaan tiedoksi joko osana yhteisön direktiivien saattamista osaksi kansallista lainsäädäntöä tai osana teknisiä standardeja ja määräyksiä koskevien tietojen toimittamisessa noudatettavaa menettelyä, josta on säädetty 28. maaliskuuta 1983 annetulla neuvoston direktiivillä 83/189/ETY(2). Jäsenvaltioiden ei tarvitse antaa tiedoksi niitä säädöksiään tai kansallisia toimenpiteitään, jotka eivät kuulu näiden velvoitteiden piiriin.

4. Hitaasti hajoaviin orgaanisiin yhdisteisiin liittyvä tuleva maailmanlaajuinen väline kuuluu osaksi yhteisön ja osaksi jäsenvaltioiden toimivaltaan. Komissio on jättänyt neuvostolle päätössuosituksen, jolla mahdollistettaisiin yhteisön osallistuminen Yhdistyneiden kansakuntien ympäristöohjelman (UNEP) puitteissa käytäviin neuvotteluihin(3).

5. Kansainvälisten neuvotteluiden osalta Euroopan yhteisöjen perustamissopimuksen 228 artiklan 1 kohdassa määrätään vain neuvoston nimeämien erityiskomiteoiden kuulemisesta.

6. Hitaasti hajoavien orgaanisten yhdisteiden määrittelykriteereissä komissio tukeutuu mahdollisimman paljon edellä mainitun hitaasti hajoavia orgaanisia yhdisteitä koskevan alueellisen pöytäkirjan puitteissa neuvoteltuihin kriteereihin. Vaarallisiin aineisiin liittyvä Oslon ja Pariisin komission strategia koskee lukuisia aineita, joista hitaasti hajoavat orgaaniset yhdisteet muodostavat osajoukon.

7. Komissio on pannut merkille UNEPissa kemiallisten valmisteiden parissa toimivan johtajan äskettäin tekemän ehdotuksen, että olisi perustettava hitaasti hajoavia orgaanisia yhdisteitä käsittelevä kerho, joka osallistuisi neuvotteluprosessin rahoittamiseen. Komission mahdollista rahoitusosuutta tutkitaan parhaillaan.

8. Neuvoston kanssa käydyissä alustavissa neuvotteluissa on voitu havaita, että jo olemassa olevien rahoitusvälineiden käyttöä pidetään suotavimpana. Lisäksi rahoitus pitäisi tiukasti suhteuttaa kyseisille valtioille määrättyihin velvoitteisiin. Yhteisö määrittää jäsennellymmän kannan maailmanlaajuisesta välineestä käytävien neuvotteluiden myöhemmässä vaiheessa.

(1) KOM(98) 558 lopullinen.

(2) EYVL L 109, 26.4.1983.

(3) SEK(98) 1366 lopullinen.